Ragnar Pedersen (tegner)

**Ragnar Pedersen** (født 25. september 1942, død 16. oktober 2007) var en norsk vitsetegner, tegneserietegner og tekstforfatter. Han ble særlig kjent for sine mange vitsetegninger og stripeserien «Ukens amøbe» under signaturen «**Joker**». I tillegg ble han kjent for tekstene til humoristiske lokalrevyer i Fredrikstad, blant annet med figuren «Raymon». Pedersens humor preges av en enkel og snill crazyhumor med både visuelle poenger og slående ordspill.

## Liv og arbeid
Fra 1960 skrev og tegnet Ragnar «Joker» Pedersen for en mengde oppdragsgivere. Han leverte bidrag til ukeblader, fagpresse, reklame og revy. «Jokers vitser» kunne man første gang lese i ukesmagasinet «Aktuell» i 1958. Da under signaturen «RaPe». Første vitsetegning med signaturen «Joker» kom på trykk i *[[Aktuell]]* nr 34 i 1960. Pedersen fortsatte med å levere ukentlige «Jokers vitser» til *Aktuell* frem til nedleggelsen av magasinet høsten 1974. Pedersen leverte også regelmessig vitsetegninger til *[[Mannskapsavisa]]* på slutten av 1960-tallet til 1970. I *Mannskapsavisa* hadde han også en egen serie med vitsetegninger ved navn «På stedet smil». Den ble trykt i *Mannskapsavisa* første gang 8. september 1969 (nr 19) og ble avsluttet 13. april 1970 (nr 6).

Pedersens kultforklarte tegneseriestripe «Ukens Amøbe» gikk i ukemagasinet *[[Alle Menn]]* fra 1966 (blad nr.37) til 1976.

I 1967 grunnla han humorbladet *[[KOnK]]*, der han også var redaktør, tegner og skribent. Ragnar «Joker» Pedersen hadde også fast plass under vignetten «Uka som gikk» i *[[Dagbladet]]* på 1980-tallet. Senere tegnet han også en mengde vitser for tegneseriebladet *[[Pyton]]*, *[[Vi Menn]]*, *[[Se og Hør]]* og andre. I tillegg har han utgitt flere pocketbøker med samlinger av egne vitsetegninger, ikke minst med motiv fra militærlivet. 

Ragnar «Joker» Pedersen kom fra Sinsen i Oslo. Familien flyttet til Lambertseter i 1953. Joker bodde og arbeidet fra 1972 i Fredrikstad i Østfold. For sin innsats for kulturlivet i byen, særlig som tekstforfatter, ofte i tospann med Tor Andersen, til en rekke revyer og lystspill, fikk han den kommunale Kong Frederiks Hederspris. Han kom tidlig med i Norsk revyforfatterforening. Til Einar Schankes jubileumsrevy ved Chat Noir i Oslo i 1990 skrev han revyens beste monolog for Arve Opsahl: «Datatrøbbel..» I 2006 fikk Ragnar «Joker» Pedersen Oslofjorden Revyfestivals ærespris, og da Litteraturhuset i Fredrikstad åpnet i 2013, ble et av rommene oppkalt etter ham.

## Bibliografi
* *Din Amøbe* – (1974)
* *Helskrudd : noen skrudde betraktninger* – (1975) (foto: Jan Erik Olsen)
* *Den velkjente soldat nr. 1* – (1976) (Seriepocket 16)
* *Den velkjente soldat nr. 2* – (1977) (Seriepocket 25)
* *Den velkjente soldat nr. 3* – (1979) (Seriepocket 41)
* *Gåte så gåte* – (1980) (medf. Morten M. Kristiansen)
* *Jokers beste vitser* – (1980)
* *Jokers besteste vitser* – (1981)
* *Gåte så gåte en gang til* – (1981) (medf. Morten M. Kristiansen)
* *Kjekke Folk ´81* – (1981) (medf. Morten M. Kristiansen)
* *Den velkjente soldat nr. 4* – (1981) (Seriepocket 53)
* *Min verste lesebok* – (1982)
* *Alle gåte ting er tre* – (1983) (medf. Morten M. Kristiansen)
* *Jokers enda bedreste vitser* – (1983)
* *Den velkjente soldat nr. 5* – (1984) (Seriepocket 94)
* *Jokers aller enda bedreste vitser* – (1985)
* *Skoledagbok for sinker* – (1988) (medf. Søren Superstar)
* *1961 Året på hue* – (1988)
* *Det Beste Værste* – (1989)
* *Sirkus hos Sørensen – et bryllup i et vanlig hjem i 1965* – (1990)
* *Sørensen & Ball-Ken* – (1991)
* *Sørensen Årnær opp* – (1992)
* *Stud. Sørensen* – (1993)
* *Månelyst hos Sørensen* – (1994)
* *Vitser for full musikk* – (2000)
* *101 vitser om Menneskets Beste Venn* – (2002)
* *God natt sau godt* – (2004)

## Eksterne lenker
* blogg.deichman.no 20. februar 2014: ''Joker vender tilbake''